ตำรวจรวบตัว อูเบอร์อินเดีย ขืนใจผู้โดยสาร
ตำรวจอินเดียจับกุมตัวคนขับแท็กซี่ ผู้ต้องสงสัยข่มขืนหญิงวัย 26 ปี พบแท็กซี่ไม่ได้ติดจีพีเอส
29 ต.ค. 2565

ตำรวจอินเดียจับกุมตัวคนขับแท็กซี่ ผู้ต้องสงสัยข่มขืนหญิงวัย 26 ปี พบแท็กซี่ไม่ได้ติดจีพีเอส
สำนักข่าวรอยเตอร์สรายงานว่า ทางเจ้าหน้าที่ตำรวจของอินเดียสามารถจับกุมผู้ต้องสงสัยในคดีลงมือข่มขืนผู้โดยสารวัย 26 ปี ที่ได้เรียกใช้บริการอูเบอร์ แอพพลิเคชั่นจัดหาแท็กซี่ที่ได้รับความนิยมในหลายประเทศ ในวันศุกร์ที่ 5 ธ.ค. ที่กรุงนิวเดลีแล้ว
มาดูร์ เวอร์มา รองผู้บัญชาการกรมตำรวจนิวเดลี กล่าวว่า ผู้ต้องสงสัยถูกจับกุมที่บ้านเกิดในรัฐอุตตรประเทศ ซึ่งเป็นสถานที่ที่ได้ทิ้งหลักฐานคือรถเอาไว้ก่อนหน้านี้ และจะถูกนำตัวไปขึ้นศาลในวันที่ 8 ธ.ค.
“การตรวจสอบเบื้องต้นพบว่ารถโดยสารของบริษัทไม่ได้ติดตั้งระบบจีพีเอสเอาไว้ รวมถึงไม่ได้ตรวจสอบพื้นเพของพนักงานขับรถด้วย” ดีภัก มิชรา เจ้าหน้าที่ตำรวจผู้รับผิดชอบคดี กล่าว
ผู้เสียหายได้รายงานกับตำรวจว่า ได้เรียกใช้บริการอูเบอร์เพื่อเดินทางกลับบ้าน ก่อนจะหลับไประหว่างทาง และตื่นขึ้นมาพบว่าแท็กซี่จอดอยู่ในที่เปลี่ยว หลังจากนั้นคนขับแท็กซี่ได้ลงมือทำร้ายและขู่จะฆ่าผู้เสียหายหากขัดขืนหรือแจ้งตำรวจ โดยผู้เสียหายได้ถ่ายภาพป้ายทะเบียนแท็กซี่คันดังกล่าวไว้ และส่งมอบกับตำรวจเพื่อใช้เป็นหลักฐาน
ด้าน เอเวอลิน เทย์ โฆษกของบริษัท อูเบอร์ ระบุในแถลงการณ์ว่า บริษัทจะทำงานร่วมกับตำรวจในการตรวจสอบอาชญากรรมอุกฉกรรจ์ดังกล่าว รวมถึงความปลอดภัยยังเป็นสิ่งที่อูเบอร์คำนึงถึงเป็นอย่างแรกเสมอ
ทั้งนี้ สื่ออินเดียได้โจมตีอูเบอร์ที่กำลังได้รับความนิยมในหลายประเทศว่า ไม่อาจทำให้ผู้โดยสารมั่นใจในความปลอดภัยได้ ทั้งๆ ที่บริษัทเป็นผู้เน้นย้ำถึงความปลอดภัยและเทคโนโลยีระดับชั้นนำ